khistorydata/jeongjo-sjw-relations huggingface dataset:
정조 13년 · 강
以朴奎淳爲副校理徐有鍊爲修撰徐邁修爲副修撰前望也
정조 13년 · 목
新除授玉堂中在外人許遞禁推人遞差故也
정조 13년 · 강
回還冬至使首譯洪宅憲進聞見事件
정조 13년 · 목
一黃河年年泛濫故皇帝遣阿桂董浚河之役十餘年而後告訖水勢平穩傍邑安堵昨秋黃流忽湧高過七八尺一二日後消落如舊皇帝命於黃河交匯江南河東淸黃等豦建立河神廟春秋修祀以報神庥一昨夏霖雨乾淸宮滲漏計爲百餘所皇帝令內務府修改工部尙書金簡劾奏曰宮殿修理今纔十年多有滲漏之豦其時董役之臣不善用心之致請令該官賠修皇帝可其奏今年元朝皇帝御太和殿受賀見棟宇丹臒之渝色責金簡曰此殿修改未及數年朕御此殿一年之內不過一二次漫漶如此卿之所管何事遂罰俸一年朝廷之間相與指戲曰曾請十年前不善用心之罪反受三年前不能董役之罰眞所謂出乎爾者反乎爾云云一臺灣地隔重洋雖置命吏風俗刁悍難以鎭撫頃因林爽文之竊據將有一島影響之慮福康安等討平爽文之後善能安集民心稍定及其凱旋也居民始知中國之可畏咸有去思之懷皇帝特命該地方官於臺灣嘉義兩豦俱建生祠塑立福康安海蘭察鄂輝普爾普舒亮等像貌使土民望而起敬一福康安之出征林爽文也兩淮商人江廣達兩浙商人何永和等詣軍門廣達獻二百萬兩永和獻四十萬兩皇帝命分別議敍以示奬礪一西域游牧地方居民班壁特至伊梨縣告其母今年一百六歲身體健壯尙能騎馬欲恭祝皇帝萬壽而身係女子使渠特來面奏將軍保寧舒濂具由奏聞皇帝特下旨意班壁特之毋現年一百六歲精神矍鑠西域遠徼共沐昇平之瑞朕深欣慰賞給大縀二疋貂皮六張其子前來具稟亦屬可嘉竝給藍翎藍翎卽彼中武官帽上所着一荊州所管金州蕭姓人廣占洲池種植蘆葦以爲販商料理之資昨夏荊州大水水道壅淤橫決平原漂沒民口殆至數萬大學士阿桂適在荊州馳往詳問則皆謂在前霖雨泛濫則水道從洲地注下今爲蕭家葦田所塞橫走平原之致阿桂具由轉奏皇帝特命孥籍以泄輿憤云一雲南省石屛州擧人賽璵雍正己酉中鄕試進士擧曾任四川知縣昨年九月來赴今己酉鄕試會試之案時年九十二雲南巡撫譚尙忠具由奏聞皇帝不待會試特賜進士仍下旨意若年屆百歲該省督撫卽行奏聞候朕另降恩賞以示昇平壽世作人之意云
정조 13년 · 강
禁府以時囚吳在文等照律啓
정조 13년 · 목
該府啓言豊基前郡守李大永吳在文之積逋之査報徵捧不爲不多而癸卯以後反作一千七百餘石未能同時摘發揆以糴法難免掩置之科竝照律大永告身盡行追奪徒三年定配以功臣孫收贖在文告身盡行追奪徒三年定配以親年七十九收贖私罪請以此施行允之敎以李大永功減一等吳在文功議各減一等又啓言中和前府使金養和照律杖八十收贖奪告身三等私罪請以此施行允之敎以功減一等
정조 13년 · 강
命時囚朴瑀訊推姑置之
정조 13년 · 목
刑曹啓請朴瑀更加嚴刑得情有是命
정조 13년 · 강
命該地方官優給故知事成爾演葬需
정조 13년 · 목
慶尙監司洪檍以尙州居知事成爾演卒逝啓有是命
정조 13년 · 목
狀啓以爲南關十一邑今朔初巡分賑狀齊到飢口之比去月終巡加付又爲五百六十七口端川府飢口四千一百九十一折米一百五石二升○粥田米五石八斗八升零太二石十一斗九升零鹽四斗一升零○救急折米十石八斗三升零鹽十三石十四斗五升零甘藿八同三十八注之一立利城縣飢口一千六百七十九折米四十四石十二斗○粥田米一石十斗一升零太一石十斗一升零鹽三斗三升零○救急醬十一石二斗九升北靑府飢口二千九百四十八折米七十四石七斗一升○粥田米二石十四斗二升零太二石十四斗二升零鹽五斗八升零洪原縣飢口一千四百五十四折米三十七石九斗八升○救急鹽四十二斗七升咸興府飢口二千四百三十五折米五十九石十三斗○救急鹽四石十三斗零定平縣飢口一千六百六十七折米四十一石八斗七升○救急折米三斗六升鹽六合永興府飢口四千四百七十二折米一百十三石十一斗三升○粥造米四石三斗三升零田米一石十一斗零太五石十四斗四升零鹽八斗九升零○救急折米二十九石十二斗二升鹽八石十四斗一升零高原郡飢口一千四百三十折米三十五石十三斗二升○救急折米四斗三升零鹽二石十二斗九升文川郡飢口九百七十折米二十四石六斗○粥田米一石四斗四升太一石四斗鹽一斗九升零○救急折米六石七斗二升零鹽一石十四斗一升德源府飢口七百七十八折米二十石四升○粥造米一石五升零太一石五升零鹽一斗五升零○救急折米五石二斗九升零鹽一石八斗三升安邊府飢口一千九百三十六折米四十七石十三斗八升○粥造米三石三斗二升零太三石三斗零鹽四斗五升零○救急折米三十石八斗六升零鹽三石十四斗五升零都已上飢口二萬三千九百六十折米六百五石五斗四升粥造米八石七斗二升田米十三石三斗七升零太十八石十四斗零鹽二石四升零救急折米八十三石二斗三升零鹽四十二石十四斗五升零醬十一石二斗九升甘藿八同三十八注之一立
정조 13년 · 강
召見書狀官兪漢謨僉知姜重齊于重熙堂
정조 13년 · 강
遞承旨兪恒柱以韓晩裕代之前望也
정조 13년 · 목
恒柱有實病故也○承旨李書九啓言新除授承旨韓晩裕時在罷散中何以爲之敎以其時判堂已敍用豦分宜無異同一體敍用前此同罪未敍之類旣有隨卽提稟之定式則近忽抛棄政院事極爲駭然後勿如是○承旨趙▣德啓言前修撰李敬五旣已蒙敍除職而前修撰徐配修李魯述俱是同罪之人故敢此仰達敎以敍用
정조 13년 · 강
行召對于重熙堂閣臣李秉模承旨申耆玉堂李晩秀徐榮輔
정조 13년 · 강
命前校理李羲觀前修撰韓光植放送
정조 13년 · 목
因囚單敎曰不過一時申飭卽爲放送○政院以副校理朴奎淳修撰徐有鍊副修撰徐邁修違召啓敎曰兩玉堂之昨日飭敎之後無端違牌極爲未安豦分宜無異同亦爲禁推其中修撰徐有鍊只推更爲牌招入直又敎曰廟役營建旣兼卽官勢將除本仕副校理李晩秀許遞禁推玉堂遞差前望單子入之待下批牌招察任○以權坪金載翼爲副校理李貞運爲副修撰前望也○載翼以解由未出許遞命入前望以崔顯重代之○因朴奎淳徐邁修囚單命放送
정조 13년 · 강
命新榜分館今日內擧行
정조 13년 · 목
承文院啓言新榜分館命下後今至多日尙不擧行新進怠慢之習誠極駭然當該行首官及上博士請竝拿問處之敎曰使之今日內擧行完圈後拿處今始聞之其中有金晦彬云此則衆所共知之情勢非區處則削職自是前例爲先削職令之次官卽爲擧行
정조 13년 · 강
重推兵曹判書鄭好仁
정조 13년 · 목
兵曹啓言訓局將校車光輪朴東赫嚴棍取招則以爲渠等俱以直房待令日暮後被招入去則別軍職吳毅常以下敎分付於渠等及總府書吏曰秋景苑墻垣改築處除出弘化門入直軍把守云而此際門限已迫故渠等還爲出來急走弘化門外以門隙分付於入直哨官使之依總府指揮擧行仍卽走告於大將而意以爲必已擧行追後聞之則弘化門哨官謂無標信則不可以口傳分付擧行終不除出至有總府草記云渠之大將雖已差定把守將校待令闕外該哨官待標信之下終不除出故未卽入去領率莫重之處已過一夜不得把守故渠之大將欲以惶恐待罪之意草記而待總府草記批下書呈亦不免稽滯云矣光輪等依傳敎汰去大內至近之處把守不可一刻稽緩而旣經一夜終不定送已極未安把守軍兵除出時本無標信請出之例而該哨官執迷不送以至總府之頉稟萬萬駭然請訓鍊大將徐有大從重推考弘化門入直哨官洪尙德令該府拿處敎以把守軍除出雖無待標信之例所領將校旣不入來兵曹文跡又不頒示總府亦不以別下特敎分明知委則該哨官事可謂擧職未見其不是卿之草記萬萬駭然身爲本兵此等處如是不能分曉看過數日之間凡有査命做錯多端卿則爲先從重推考該哨官待窠復職調用以勸他營至於訓局將校旣聽下敎又値門限則從門隙通知於大將渠當領把而已焉敢循例招別武士把領乎該校所爲萬萬痛惡此皆該營大將常時不能申飭之致大內宮墻因雨頹圮待晴改築而該大將之從忽如此豈可諉罪於營校此後少加惕念事令政院牌招聽傳敎
정조 13년 · 목
以李寬爲敦寧都正○因同知望筒敎曰旣有單付之命狀啓啓下已至多日則近日連日行政之時兵判何故而不爲入來今始啓下乎兵判事節節可悶豈效東銓長之無難乎從重推考老人之事其可遲滯卽爲撥馬行會此後諸道老人單付雖以口傳待狀啓啓下後卽爲擧行事定式施行
정조 13년 · 강
吏曹以幼學李命吾等上言査啓
정조 13년 · 목
該曹啓言今番上言中富平幼學李命吾母申氏楊州幼學吳偉父僉知鼎煥廣州幼學全德守父時益等年歲査實事移文則京畿監司趙鼎鎭回移內申氏及吳鼎煥年歲果如上言而見漏的實全時益則戊午式以戊子生入籍其後次次增加以至戊寅生冒錄故抄報時不爲擧論云申氏果是士族婦女年九十吳鼎煥曾經實職年八十以上似當施以封爵與加資之典而事係恩賞不敢自下擅便伏惟上裁全時益則屢式帳籍年歲次次增加至煩天聽殊涉猥越請上言置之其罪狀令攸司嚴治以懲曰後竝從之又啓言今番上言中金川軍官金德實父僉知得聲年歲及實職與否査實事移文則黃海監司李洪載回移內得聲年果八十九歲而加資則納粟空名帖未經僉知故抄報時不爲擧論云得聲旣未經實職年又未滿而有此瀆擾至請格外之資極涉猥越請上言置之其罪狀令攸司嚴治敎以卿職在冢宰不知有法綱何暇論人照法乎此草記還給
정조 13년 · 강
命政府加抄講製文臣金羲淳李東冕
정조 13년 · 목
羲淳故相臣金尙容之後孫東冕辛丑選李東稷之弟有遺珠之歎故有是命
정조 13년 · 강
禁府以時囚田光說等照律啓
정조 13년 · 목
該府啓言初檢官宣川前府使田光說覆檢官定州前牧使李壽鵬等檢驗之道莫切於詞證而不問應問之人斷獄之法專係於傷豦而不言當言之色以至獄情疑晦實因不明揆以格例極爲可駭竝照律各杖六十收贖奪告身一等私罪請以此施行允之敎以竝功減一等又啓言城津前僉使李潤元歉歲捧糴尤宜精擇而二千七百石牟還盡爲虛殼苟然充捧揆以糴法極爲可駭照律杖一百收贖告身盡行追奪私罪請以此施行允之敎以功減一等
정조 13년 · 강
統制使李漢豊以壯勇營軍器監董人具別單馳聞
정조 13년 · 목
因統使狀啓敎曰監董都廳虞候折衝李普漢陞品職待窠卽擬都看役軍官嘉義白鳳翼將校前主簿李師春竝加資鳥銃看役前判官金履權折衝徐東彬火車看役前主簿金宅演竝賞加吏屬工匠等卿其施賞事回諭于新統帥
정조 13년 · 목
以李秉模爲弘文提學
정조 13년 · 강
以朴天衡爲承旨前望也
정조 13년 · 목
政院以天衡方在罷散啓命敍用
정조 13년 · 강
遞副修撰徐榮輔以申驥顯代之尋遞以吳鼎源代之前望也
정조 13년 · 목
敎曰玉堂中新抄啓人講製不遠本職許遞其代前望單子入之待下批牌招察任○驥顯在外故也
정조 13년 · 강
命知製敎宋翼孝罷職傳旨爻周
정조 13년 · 목
敎曰日前兪奉朝賀家祭文意謂純用御製句語有豦分矣伊後聞之書下本則排字互換云然則與純用有異知製敎宋翼孝罷職傳旨爻周
정조 13년 · 목
兵曹啓言弘化宣仁通化門軍士去夜二更四點不持更栍被捉於建陽門守卒故査實則各門更栍往納之例每更各一箇而今番則一時盡輸單身還歸之際至於執捉之境究厥情狀厭其逐更往來出此巧惡之計各門軍士移送秋曹照律嚴勘當該守門將不能檢飭之罪在所難免竝拿問豦之軍士雖或如此受之者豈可無一言受置乎不可事同而罰異請令攸司一體嚴勘允之敎曰所謂受之者人乎鬼乎何不言職名姓名乎如許草記前所未見卿則從重推考守門將及軍卒何足責也竝勿論常時不能檢飭之本曹入直郞廳與卿所謂受之者律同勘○都總府啓言更栍軍從重科罪各門守門將請拿問豦之敎曰此胡大事如是迭相煩聒乎卿等推考此草記還給
정조 13년 · 강
總戎廳以北漢旗手僧軍試射放入格別單啓
정조 13년 · 목
旗手良人黃福只鳥銃三中直赴殿試吳孟大等二人貫二中各木三疋姜性云貫一中邊一中木二疋布一疋柳今得邊二中木二疋金卜仁等六人邊一中各木一疋僧軍快雲柳葉箭貫一中邊一中兒馬帖一隻錦添等二人邊二中各弓箭一部法眼邊一中不粧弓一張性眞等二人鳥銃貫三中孝喆貫一中邊二中各帖加孟潝等二人邊三中各木三疋有已等六人貫一中邊一中各木二疋布一疋德敏等五人邊二中各木二疋戒湜等五人貫一中各木布一疋軌豊等十九人邊一中各木一疋賜給
정조 13년 · 강
命承旨李書九推考注書李海隣拿豦
정조 13년 · 목
書九啓言今二十日違牌諸臺罷職傳旨中大司諫金翊休獨爲落漏臣有不察之失不勝惶恐原傳旨金翊休付標以入乎從之敎以該房承旨推考當該注書拿豦
정조 13년 · 강
修撰金熙朝陳疏辭職賜例批許遞
정조 13년 · 목
三點沈能迪李垿沈象奎李東冕韓翼鎭李基慶洪樂敏朴崙壽鄭馦柳師模李海隣韓錫仁金圭夏朴鼎元南履翼洪宗涉金履喬安廷善李來鉉鄭璲金永弼李志容朴禹圭鄭履綏柳之源兪漢㝢李瑛姜時煥具文行尹行逵申義淳蔡趾永李東宇崔履亨鄭毅祚鄭弼祚任㸁二點金元默金宗赫崔致祐金必宣李泰熙金成珍牟達兼金尙礪盧鑮趙夢璟趙昌濂金弼龍韓啓翼朴龍培金乃默安敬默金鳳擧金致礪文鳳岐李宗直車敬鎭無點鄭運躋
정조 13년 · 목
有隣啓言各豦修繕之役次第經始而瓦甎遺儲不敷將有別貿之慮且及此春煦和永之時申飭燔造然後可無苦窳不熟之患惠廳今年六月臘月兩等元貢價趁今預下使之措備而燔造之節令本署郞官別加董勵則在惠廳無損在貢人無害而需用之道不待別貿似甚便矣從之
정조 13년 · 강
提學金鍾秀陳疏賜批
정조 13년 · 목
疏略曰今日直閣會圈命下矣臣於此有難强之情地擬一陳聞而惶恐趑趄以迄于今今則勢不容不陳聞矣奎閣會圈四字卽常參日相臣持臣之一大題目也縱荷聖上明燭仁覆獲保危喘其駭機急鋒直令人心驚骨寒自有此事奎閣實爲臣謝跡之地而秪緣地近恩重係戀依遲未敢告去有若以中間一遞爲應文塞責者然有時思之尙不覺惶汗浹背至於會圈一事卽臣見傷之案也臣何忍爲此亦何敢爲此聖上亦何必强臣以所不忍所不敢之事乎噫薤非可吹之物而懲羹者尙吹之況匪薤伊羹乎亟解臣閣銜俾圈事無滯批以向筵左相之言雖出於未諳事實之致卿之一番如此無或爲怪卽令本閣檢校提學望筒書入待下批牌招仍卽完圈卿則勿辭此後更勿引義
정조 13년 · 강
行奎章閣直閣會圈
정조 13년 · 목
四點尹行任李晩秀三點李羲觀徐榮輔
정조 13년 · 목
以沈埉爲執義權中憲爲持平李晩秀爲直閣
정조 13년 · 강
命壯勇營藥房救濟校卒之貧病不能藥者
정조 13년 · 목
敎壯勇營曰本營設置藥房卽爲軍兵救療之需新設之初規模雖未備宜有循名責實之擧將校軍兵中藥料之不能自力辧出者呈訴兵房以爲每每製給之地調治藥物外一邊粘目一邊出給所志於藥房定式施行以此傳令知委各哨色除尋常使各申明曉諭管下軍兵等處
정조 13년 · 강
遣承旨詣明陵奉審摘奸仍命局內諸陵一體奉審
정조 13년 · 강
遞都總管吳載純罷副總管蔡弘履李源
정조 13년 · 목
敎曰小事受敎大事亦受敎柔善從他柔善名以受敎無難毀劃一日猶不可況兩日乎事體所在極爲未安都總管吳載純遞差當次番次推諉總管一倂拿處府吏過齋後令兵曹決棍懲勵省記捧納承旨推考○因副總管蔡弘履李源拿處傳旨命以罷職更捧傳旨
정조 13년 · 목
箚略曰臣伏見提學金鍾秀疏本又提臣常參筵奏事矣何其不思之甚也臣之伊日所奏卽國體之不容已而一疏再疏疑怒臣蹈籍臣曰持曰傷己自意外至於駭機急鋒四字便是極口大罵殆若臣以不當之事用意構罪者然良亦異也如臣罷懦忝在匪據一言纔發危辱輒至臣何足言有傷朝體更何顏面靦然仍冒於董正之地乎伏乞亟命斥退以安臣心焉批以重臣病處每在突兀予常加提警而昨曰疏語又未免太費力任之可也豈或與之云云以傷忠厚之風卿其安心視事仍命遣史官傳諭
정조 13년 · 강
命咸安郡守張齊斗拿處傳旨勿施
정조 13년 · 목
因齊斗拿處傳旨敎以累萬包穀物無弊領運些少過失不須論也此傳旨勿施
정조 13년 · 강
遞奉命在外承旨朴天衡
정조 13년 · 강
命吏曹參議李祖源推考
정조 13년 · 목
無端違牌事甚未安故也
정조 13년 · 목
以金履素爲都總管宋鍈爲大司諫趙慶輔爲典籍落仕最久人任▣贈弘文正字殿試前身死人
정조 13년 · 목
敎曰直赴身死未唱名人例有贈職之典武科則向聞兵判言特命新恩政事贈職而文科亦有如許事故伊時未及聞之不得一體下敎吏判事已未妥矣何去而今日政始欲下批則又何無一字草記一番微稟乎當該判堂爲先從重推考○奉常判官望以朴瑞源申大龜金聖準擬入敎曰祀典所重果何如久任窠特敎定式亦未多年則今忽以內外履歷最淺之人另抄擬入尋常官職猶不敢違越定式乃爾況本窠乎又況陞品窠乎吏曹堂上事萬萬駭然此非循私而何其委折爲先問啓此望筒更爲擬入又敎曰今聞果然奉常判官望筒無關於吏曹該堂問啓一款置之然則循私二字不可用於都提擧原傳敎中爻周
정조 13년 · 강
飭香室守僕除汰之規
정조 13년 · 목
二所巡廳以犯夜人守僕金昌得執捉啓敎以以何豦守僕緣何被捉委折取招草記又啓言金昌得以香室守僕適往同生家被捉於初更云矣敎以令兵曹過齋後依更數治罪放送近來香室守僕差汰禮房承旨全不致愼故有此犯科況有受敎書付廳壁近果遵行乎此後該房惕念無或以微事除汰亦勿以不堪之類苟充事嚴飭
정조 13년 · 강
命守禦廳別試射賞格頒給後狀聞
정조 13년 · 목
因守禦使金鍾秀南漢守堞軍官都試及植木赴役軍等試射放次出往事狀啓敎以別試射賞格以總廳假令從入格數仍爲頒給以其形止後錄狀聞事回諭
정조 13년 · 강
命兵曹佐郞望筒勿施
정조 13년 · 목
承旨申耆啓言兵曹佐郞朴猷煥代以南涑擬入而與建陽以西有異改差分揀事命下矣伊時該郞所坐建陽以東則閔師宣當之以西則朴猷煥當之而閔師宣已爲出代朴猷煥至蒙分揀故敢此仰達矣敎以然則竝改差分揀望筒勿施
정조 13년 · 강
命李漢一保放閔師宣放
정조 13년 · 강
北伯李崇祜以該道弊瘼及鎭堡革罷諸條回啓
정조 13년 · 목
該御史狀啓臣自鍾城歷穩城慶源今到慶興近因菜根之採食以繼饘粥所見氣色擧皆稍勝今巡爲始尤甚還民各給鹽合助其草食海津則漁採方張聊賴尤多而慶興則魚藿之隨波漂到彌滿浦口一人所得不能擔負飢餒之狀頓然改觀殆若有助喜出望外遑汲浮枯之類幾皆蘇醒輪疾諸症比前頓減南關穀到泊者通計爲八千七百六十三石風勢連順畢運不遠鏡城民勢之危急亞於慶興還民則自今巡略略加式只賑民救急緣由馳啓吉州牧三月初巡飢民二千五百七十七口折米六十四石五斗四升○設粥折米一石十二斗七升零○救急折米十二石五斗三升鹽七斗四升零醬一石十一斗九升零藿五同十八注之四立明川府飢民一千五百五十一口折米三十三石七斗七升○設粥折米一石六升零○救急折米五斗六升零鹽一石一斗四升零醬十二斗七升零藿五同二十二注之鏡城府飢民三千一百八十三口折米八十石二斗六升○設粥折米二石二斗三升○救急折米二十四石十一斗六升零鹽一石二斗九升零醬四石二斗六升藿二十一同三十九注之三立富寧府飢民四百二口折米九石四斗七升○設粥折米四斗七升零○救急折米五石七升零鹽三升零醬四斗零藿四十注之二立茂山府飢民七百七口折米十七石一斗○設粥折米八斗五升零○救急折米六石四升零鹽八斗零藿一同二十注之七立會寧府飢民一千六百二十一口折米四十石一斗四升○救急折米七石十三斗二升零鹽三石十斗九升零醬十斗九升零藿十三同四十六注之一立鍾城府飢民七百十三口折米十八石十四斗三升○設粥折米六斗一升零○救急折米九石十一斗七升零鹽五斗二升零醬八斗六升零藿二同十五注之穩城府飢民九百八十一口折米二十五石一斗三升○設粥折米五斗九升零○救急折米十二石十四斗三升零醬二升零藿五同四十六注之四立慶源府飢口五百八十三口折米十四石八斗五升○救急折米十三石十二斗二升鹽五斗八升零醬四斗二升藿一同八注之三立慶興府飢民八百七十口折米二十二石九斗七升○設粥折米六斗八升零○救急折米九石九斗四升零鹽六斗四升零醬五斗九升藿二同一注之八立城津鎭飢民四百三十一口折米十石十三斗九升○設粥折米三斗零○救急折米一石八斗三升鹽五斗一升零醬一斗零藿一同九注之一立已上飢民一萬三千六百十九口折米三百三十九石十三斗二升設粥折米七石五斗九升零救急折米一百九石三斗四升零鹽十石八斗六升零醬九石二斗四升零藿六十一同十七注之五立○敎曰觀此狀本民情比前冬稍勝云而嶺粟之一齊利泊北船之陸續穩運在北民何等大助又聞漂來魚藿隨波彌滿一人所得不能擔來云此殆天爲北民俾免塡壑且奇且幸此後賙賑之策毋或一毫放心益加孜孜以副宵旰之念事回諭于監賑御史處
정조 13년 · 강
以金光默爲承旨前望也
정조 13년 · 목
敎曰新除授承旨敍用牌招察任
정조 13년 · 강
敍鄭晩錫金孝眞徐郁修朴鎤金孝建等
정조 13년 · 목
權坪朴天衡旣已蒙敍除職而晩錫等同罪未敍因承旨申耆提稟有是命
정조 13년 · 강
命假注書李海隣拿豦分揀
정조 13년 · 강
命故監司李崇祜家別給葬需
정조 13년 · 목
咸鏡假都事以崇祜今月二十三日卒逝啓敎曰宮筵出入爲十餘年綱目一部首尾參講久任在古亦罕禆益尤有不些向年陞資出於念舊之意今聞遽作古人殊用嗟傷故監司李崇祜家待其返柩原致賻外別給葬需以示念舊之意無間於生死○敎曰咸鏡監司今日內擬薦
정조 13년 · 목
箚略曰咸鏡監司薦望事命下矣目下情勢實無擧行之勢噫臣冒據匪據今已兩載求解一念寤寐如結而近日所遭有辱朝廷區區去就初非可論伏乞亟許鐫改批以所遭二字卿何提說豈以再昨重臣疏擧有此云云予則曰萬萬非所期於卿者苟有辱於朝廷何難糾正而董飭否則又豈必葛藤目下所戒莫過於無中生有四字卽予苦心卿當體認然究其本重臣誠有妄言之失以尊朝體息鬧端之意內閣一提學金鍾秀爲先從重推考卿其安心勿辭卽爲議薦此時北伯差代寧或因一微事任其許久曠務乎竝須諒之仍遣史官傳諭
정조 13년 · 목
箚略曰臣於太常事僨誤非止一再而今又以郞官擧擬之不審自陷難貰之科不免爲循私蔑法之歸伏乞重勘批以銓堂雖如此公事堂上雖如此猶難免不審況卿乎傳敎中句語不但欠敬認非本意旋卽刪去而須以有履歷人擇差然後可以久任久任然後可以責效今番事果涉不審然旣往不須說卿須體此無隱之意安心勿辭視事仍遣史官傳諭
정조 13년 · 목
以李秉模爲咸鏡監司備薦也沈銖爲奉常判官徐英輔李羲觀爲漢學敎授○敎曰賙救之政不惟緊重方伯不可一時曠務新除北伯待下批明日辭朝
정조 13년 · 강
副司直李秉鼎以母病疏請雩祀壇享官變通賜例批
정조 13년 · 강
司直洪秉▣疏請立後賜例批
정조 13년 · 강
吏曹參議李祖源上疏辭職賜例批
정조 13년 · 강
直閣李晩秀上疏辭職賜例批
정조 13년 · 강
持平朴思機上疏賜批
정조 13년 · 목
疏略曰臣地寒人微才短識拙猥蒙先大王鴻造待罪堂后由假爲實不自意聖上記有微臣堂后時事諭以惜其沈屈分付銓曹恩言至隆感淚被面乃者又以臣爲持平驚惶感激不知死所伏願亟許鐫改國家不幸凶逆接迹至若鄭妻爲麟謙根柢而偃息郊圻能賊爲範吉窩窟而未施收孥國榮臥斃牖下德相徑死獄中刑章失矣輿憤極矣夏賊之窮凶有天地以來所未有也醜種尙在待年之例逆屬尙逭當施之律古今天下寧有是耶噫嘻痛矣丙午之變尙忍言哉乳道之停誰所指敎熱劑之投渠非獨辧旋遭九月之變因有逆湛之斃而慈旨誕降辭嚴義正一國含生之倫且感且泣庶見國賊之斯獲而鞫獄徑撤妖婢徑斃國法蔑矣然而復謙之綢繆者喆宇也喆宇之所擬帥者時偉也此非窩窟之已得而端緖之已露乎噫彼宇鎭(刀削)爲市恩之謀則潛圖時偉之戎權而畢竟酌處止於島棘至若時偉兄弟盤據包藏禍心八域歡欣獨有不悅之色百僚忭賀倡爲太早之言逆腸綻露而不過島置夫醫媪也逆偉也逆宇也其爲國賊則一也沕於復謙諸賊則一也伏願廓揮乾斷以正典刑前後諸賊一依臺啓焉殿下卽祚以來未嘗罪一言者待臺閣非不重矣而夫何宇鎭之酌處也特敎押付而臺閣不能知龜柱之物故也罪名爻周而臺閣不能爭春初數啓之特停近來末端之無批何爲此過中之擧也伏願深留聖意當今之弊科擧爲甚而論其槪則士子之不讀書一也試官之取早呈二也場屋之襍亂三也有勢者之惜述四也蓋程式之文雖與經術有異必源之六經達之諸家積力旣久發爲文章此古昔所以不取則已取必實才也不試則已試必賢士也今之爲士不務讀書文體荒拙比之數十年前不啻落下幾層昔之爲試官者雖在亂軸晩呈之中取之無失今則專取早呈雖使韓馬之才非早則不得科爲士者不揆才分忙遽構呈必爭懸題之下必取神速之筆或一文而二人作之或一紙而二人書之甚至有預書之套躁競之風實原於此日後策名立朝之日亦當如是而已昔之試場非能文者不赴大科呈券滿千則以爲蔚興今則雖鄕試不下四五千張此豈人才之勝於古而然哉無文之類謄人之草甚至大科則一人作之數十人用之有勢家子弟一人觀之稱以隨從寫手者無慮數十人此豈非襍亂之致耶科弊之中小科爲甚小科鄕試尤甚蓋試官所目寓者不越乎紙之厚薄筆之精粗於是乎老師宿儒常患沈屈而工於外具者白地生意無文赴試少不爲愧寫手巨擘顯有定價四弊有一則科場無齊整之望況兼此四弊乎昔我先大王洞察科弊大科講一經小科講小學又有面試之規防奸之道此法甚美旋以擧子之講多不通試多曳白輟而不行然玆法之行悅之者少行之之道可徐不可亟也先期知委預爲誦習則一部小學自可成誦少知爲士者必有恒習之書先期定式則一經自可有餘矣至若過四十不可背講者宜有闊狹限以年紀不必背誦專用文義則何渠不若句讀之誦也哉至於面試則尤不難旣能於會試何難於面試乎如是則小科之學禮講雖不行可也大科之殿試雖不設可也誠能行此則成效立至夫加髢小費也而綸音一下如風偃草矧玆科弊所關何如而矯之之道不過節目間事耳臣始從科臼新入臺地愚衷所激僭妄及此伏願勿以人廢言批以首陳不須云云附陳科弊爾言切實而至於講與面試或慮行而復撤尙此持難早呈之禁爾言尤是竝令廟堂看詳登對時敷奏爾其勿辭察職
정조 13년 · 목
司譯院啓言譯官李瀷貿納皇帝御製文二集考例施賞事命下矣册子與新法儀象曆象考成有異加資恐或踰濫請置之敎以雖與象緯等書有異事體自有不輕援例賞資未至濫賞持爲加資此後使行皇帝御製詩文全集仍令此譯誠心求來事分付
정조 13년 · 강
召見咸鏡監司李秉模于重熙堂
정조 13년 · 강
召見濬川堂上李文源于重熙堂
정조 13년 · 목
文源啓言濬川之役三年不濬則沙礫積滯與不濬無異三軍門所掌字內今方分所始役而一都廳無以周察訓局禁營千總中各擇幹事者加差看檢而大將旣帶例兼提調依濬川設始時例亦使巡審其字內一體董飭則必有實效矣從之敎以昨冬大雪挽近罕有雪瀜爲土土塡川塞春初拔例申飭蓋卿於似此事務慣於董飭也況近來濬川有名無實今番則各別惕念俾有實效又啓言各陵園墓安香廳以下公廨自有緩急之別不必一時修改且小小頉豦躬詣看審不無弊端自該曹依例擧行恐合便宜最是光陵章陵香大廳以下擧皆頹圮物力與戶惠堂相議區豦請先爲修改從之又啓言修改時物力則該曹區劃監董則陵官擔當地方官兼管然後凡百自有相議之道今番恭陵順陵光陵章陵修改豦看審時請以此分付畿營從之敎以外此公廨與墻垣間不得不修改豦卿以此筵敎申飭陵官如有報請者亦卽依此例從便次次修補可也
정조 13년 · 목
以長安市上酒家眠爲題韓晩裕居首敎曰應製七言百韻古詩居首右承旨韓晩裕內下豹皮一令之次右副承旨李書九內下虎皮一令之次同副承旨申耆內下大鹿皮一令賜給百韻大篇半日立就不但句作得宜精神首尾貫徹極爲可嘉內下賞物親授元券送于內閣載之臨軒功令亦錄於銀臺詩帖
정조 13년 · 강
命宋徵一邊遠充軍閔養顯功議減等
정조 13년 · 목
禁府以徵一熊川縣充軍養顯丹陽縣長林驛徒二年半定配啓允之又以承文博士李基禎原情啓請刑推敎以付過放送今則圈事已完削職正字敍用又啓言豊基前郡守李漢一國穀反作至於一千七百餘石之多不可以積逋之査發報營有所容貸以此照律告身盡行追奪徒三年定配又五年禁錮敎以旣云登時報營可知其流來積逋何不溯考有此誤現此囚姑先放送査問委折於狀啓之該道臣豦與同罪該邑倅勘罪更爲草記稟豦
정조 13년 · 강
分遣承旨詣宗廟景慕宮及雩祀壇奉審摘奸行召對于誠正閣召見護軍徐秉德承旨李書九閣臣徐有防玉堂崔顯重李貞運
정조 13년 · 강
有政吏曹判書李▣參議李祖源進
정조 13년 · 목
以徐有隣爲弘文提學李彥章完昌君單付遂安君李瑺嫡長承襲也
정조 13년 · 강
召見前平安監司金履素于重熙堂
정조 13년 · 목
履素啓言關西還弊比他道最甚至於江邊各邑及內地若而邑則民少穀多尤有難支之勢昨年移貿一款出於裒多益寡之政而狀請移貿各穀十六萬四千二百二十石零內江界則以歲歉錢荒初不發賣朔州元區劃二萬石中一萬一千石渭原元區劃七千石中四千石楚山元區劃六萬石中一萬八千三百五十石零泰川元區劃一萬石中九千石參量發賣而春夏發賣則或未準詳定之價故穀薄減縮爲七百六十石零秋後發賣折米九萬五百四十石零俱以三兩收捧以各穀計之則合爲九萬六千七百八十石零楚山定州之傍近邑鎭移轉爲四千石未發賣各穀尙至六萬三千四百餘石蓋朝家之有此移貿之擧者必欲俾一道咸蒙平準之惠澤故臣參互穀總較量民戶均排分給而昨冬京各司發賣及營門支放條發賣依前例從時價作錢自與詳定價有異而民間則不識移貿之本意間有稱冤之端不獨民間如此一二邑守令亦有爲民頉報豦當初分俵時關文知委旣已詳悉其在省弊之方可謂至矣盡矣而移彼遷此之際亦不無些少難便之端已移貿條今無可論而至於未發賣者徐觀來頭事勢斟酌爲之而今姑停止恐合事宜矣敎以令廟堂稟豦又啓言臣於遞歸時得見備局行會則北道移轉昨冬區劃三千石外又有二千石加劃之擧而北道傍近諸邑俱未免歉荒且所在穀薄自來不敷而陽德五百石孟山五百石寧遠五百石德川七百石順川八百石除出本邑分還之數幾盡傾廩移劃今無變通之道其他穀簿稍優豦則道路迃遠亦難移轉下詢廟堂更加商量似好矣敎以加劃穀包之自四千減爲二千亦出於爲西民之意而聞卿筵奏西民事情若在目中況西民之不願如此北民之避遠又如此以今二千之數無論減給與換給旣聞之後宜有闊狹之擧卽令廟堂從長稟豦又啓言平壤仁賢書院牲品當初賜額時依文廟享禮以牛一羊一豕一載在圖式矣仁廟戊寅因牛疫八道鄕校限牛畜蕃盛代用猪羊而鄕校則旋卽復舊本院則加用一豕而已其後自本道就留庫穀取耗以爲牲品復舊之地而庚子繡衣反庫時革罷故儒生屢次呈單臣劃給如干穀物付之本府俾補春秋用牲之需此不過遵古式而事係祀典故敢達矣敎以如是釐正誠好矣此後使之依此爲之
정조 13년 · 목
刑曹啓言南部殺獄罪人私婢添德打殺咸大得事大得雖有嗜飮之性曾無當死之症而與添德相閧之後不踰三日遽然致命傷損狼藉添德之爲正犯更何有發明之道乎請更加嚴刑期於輸款敎曰死者男人也打者女人也强弱雖似不侔厥女之獰毒觀於文案可以想得曹題中健婦乘憤醉漢無力三宿致斃十目難掩云云可謂十分着題依曹啓婢添德各別嚴刑期於得情又啓言西部殺獄罪人金聖麟踢殺張長金事傷豦旣係要害金昌得以聖麟之情好酒伴宜有掩護之意而執䯻毆踢之狀歷歷指告第屍親之供以爲其夫被踢之後自力赴役如常往來出入本曹屢次推辨而被囚經夜之後添重猝死云被踢傷重者何可無難赴役往來本曹而贖錢督納之時亦何能自來被囚乎昨日如常行步者翌日還家猝死誠甚可怪又況四關通利本非毆傷治療之方則屍親之使人下針無怪元犯執言之端而傷豦詞證旣甚明的致命又在辜限之內到此聖麟更何有自明之路乎請更加嚴刑期於取服敎曰傷豦如許詞證如許長金之獄聖麟非元犯而何依完決聖麟加刑取服死者之被踢後自力赴役及出入訟庭屢度推卞等事非傷重者所可强爲忽於贖錢督納之翌日無端致斃卿等之起疑果似然矣況毆傷非下針之病而通利四關亦足爲訝後日次會推時別出意見反覆究覈期於歸一之地又啓言中和府殺獄罪人劉德庚獄事亞三堂亦陳意見事命下矣參判臣柳戇以爲劉德庚之發憤於其叔母之打頰移怒於白洸圭之責其無倫至於跨胸打頭四日而斃詞證俱備必殺無赦參議臣李義綱以爲兩驗實因旣已明白道査曹啓亦皆詳悉則獄體至重不敢以淺見論斷請上裁敎曰該堂之見各有參差道伯適又新到原文案不必徑決令新道伯別出意見論理題送同推時如有疑端亦卽論理狀聞後稟豦又啓言安峽殺獄罪人李堰獄事自臣曹更具意見論理稟豦事判書臣沈頤之親承筵敎矣向因李堰子重喆上言其父年歲之爲七十與否謹奉判付査問該道則今年爲六十九而犯罪之時爲六十五云以年免罪之計自歸虛罔殺獄凶慘無如此獄而具性大以同氣之間造意行凶縳束投水之際備施批蹴石壓致死之後無意葬埋究其心跡實有浮於李堰之故廟議曹啓果以性大爲首犯至於李堰之父子俱可爲此獄之元犯今若以性大之瘐斃致慮於一獄之兩犯遽議惟輕之典則非但有乖於獄理峽俗愚悍不知法意謂以淫婦戕殺本無償命之事骨肉相殘難保其必無罪人李堰各別嚴刑取招施以當律參判臣戇與臣意無異參議臣義綱以爲李堰則具女之夫叔也性大則具女之同氣也論其罪犯比堰尤重而旣已杖斃則一獄兩人之幷命恐非審克之道云矣請上裁敎曰前後道伯之見旣皆參差問于大臣亦及卿等而其說各有所據更令時道伯細閱前後文案仍又一番親執按査則面稽言聽之際豈無可知可徵之端而李堰之生與殺亦果有關於峽俗之懲毖乎俱非遙度可執處以此判辭行會該道待査畢除尋常別具意見狀聞又自本曹粘連論理稟處又啓言罪人閔敬顯出沒京鄕與人爭訟樣奪民土夤緣售價固已凶狡而畢竟移付文券於閔養顯之家敢生籍賣憑凌之計者究其情狀萬殺無惜前後嚴訊之下終始吞吐不欲輸款請各別嚴刑期於取服敎以更加嚴刑期於取服又啓言罪人南毅鎭造成僞印模篆刻劃斜文畓券爛漫背頉之罪旣已承款依例結案取招係是一罪請依法典照律報議政府詳覆施行允之又啓言開城府殺獄罪人崔泰麟踢殺金德沁罪人金太根打殺林枝盛節次箇箇承款依例同推考覆親問結案取招係是一律請幷依法典照律報議政府詳覆施行允之
정조 13년 · 강
守禦使金鍾秀進南漢軍兵僧軍營奴等試放別單
정조 13년 · 목
鍾秀狀啓以爲植木時自願赴役南漢軍兵及僧軍營奴等射放試取射則初無入格者砲入格中貫一中邊二中者總戎廳別單中僧軍則雖有帖加施賞之例軍兵則無可照之例臣不敢擅便其餘邊三中以下明有總廳可照之例故以木布施賞已頒給與未頒給別單馳啓○已頒給別單別破陣金成甲等二人邊三中金成浩貫二中各木三疋別破陣朴龍得僧軍狀允等二人貫一中邊一中各木二疋布一疋別破陣崔得成等五人營奴福大等二人邊二中各木二疋別破陣柳景新巡令手金春興等三人吹鼓手中益成等二人僧軍益才營奴東永貫一中各木一疋布一疋別破陣朴成興等二十五人巡令手河成三等二人吹鼓手鄭一明等五人僧軍旨擇等十三人營奴允金等三人邊一中各木一疋○未頒給別單別破陣金宗岳等二人貫一中邊二中敎以與僧軍有異各木三疋布二疋題給
정조 13년 · 강
行抄啓文臣課試試官吳載純
정조 13년 · 목
以燕射禮爲序題弘文館校理尹光顏次中居首
정조 13년 · 강
罷忠州牧使鄭履煥職
정조 13년 · 목
該監司權犲以履煥病重曠務馳啓罷黜
정조 13년 · 강
御春塘臺行西北別付料試射
정조 13년 · 목
柳葉箭十巡西付料折衝金龍大貫四中邊十六中出身金達行貫一中邊十九中竝命加資戊申等試射金龍大貫一中邊十六中北付料出身崔慶麟貫二中邊九中竝命加資其餘以弓矢弦弓箭竹施賞有差
정조 13년 · 강
命大司成沈煥之禁推分揀
정조 13년 · 목
因陞補限內不設禁推傳旨敎以分揀申飭行公
정조 13년 · 강
以鄭一祥爲判義禁前望也
정조 13년 · 강
遞承旨李時秀徐鼎修以韓晚裕洪仁浩代之前望也
정조 13년 · 강
命莊陵令白大成他官換差
정조 13년 · 목
禮曹啓言寒食祭享陵官當備員而莊陵令白大成居在雲山地病重上來無期請改差敎以他官換差上來與否令吏曹問于本道狀聞
정조 13년 · 목
以兪恒柱爲副總管洪義浩鄭東觀爲校理李堉爲同義禁
정조 13년 · 강
命南兵使望筒勿施待麥秋出代
정조 13년 · 목
此時本道宜念迎送之弊故也
정조 13년 · 강
召見護軍尹昌柱于重煕堂
정조 13년 · 강
式年武科覆試出榜詣闕
정조 13년 · 목
一所閑良李鴻德居首二所將仕郞金鎭恒居首
정조 13년 · 강
遣承旨馳詣懿昭墓奉審摘奸
정조 13년 · 강
召見曾經北伯人于誠正閣
정조 13년 · 목
禮曹判書鄭昌順啓言凡親臨科雖命官主文本無相避近有一二主文之子登科者始有相避至於他試官初無相避今番三日製臣子之券入於臣之合考臣心驚懍初欲請拔而嚴畏不敢第念末世科試不可不嚴立科條此後親臨科試雖非主文命官而相避之券如或入於應避試官之合考則折榜後亦卽拔去使試官無顧慮之心士子無嫌忌之迹似爲兩便日後大臣入侍請下詢處之敎以命官主文相避之規不但近創其餘試官規避之習先朝亦有飭敎今豈可別創無前之例乎
정조 13년 · 강
遞禮曹判書鄭昌順
정조 13년 · 목
寒食日各陵寢修改禮堂當分進判堂方帶藥院故也
정조 13년 · 강
遞都承旨金載瓉
정조 13년 · 목
以李勉兢爲吏曹參議李秉模爲禮曹判書韓光近爲中學敎授全膺舜爲咸平縣監
정조 13년 · 목
該府以李晦植原情啓請議處敎以科場至重飭敎申嚴則渠之冒犯不但可駭而已渠不過堂上武弁兵判則大司馬也雖以兵判自己之見言之猶不敢當面咆哱況因傳敎申飭之事乎渠乃敢對兵判無難如許雖似小事所關非細渠況多年出入宣傳官之人若知小心寧有是也不可循例照律姑先放送殿試日決棍懲勵次記過待令事分付兵曹又以李喜大原情請刑推敎以分揀放送又以李寅燮議處啓敎以依允以草記區別功議減等又以金成鉉原情請刑推敎以付過放送又以韓大裕原情請刑推敎以除刑推以本律草記勘放功議區別減等又以權儐宋啓來等原情請儐議處啓來刑推敎以竝以草記照律功議區別減等又以李昌漢原情請議處敎以以本律草記照律功議區別減等又以李宗魯原情請刑推敎以付過放送使之當日還官又以李端亨原情請刑推敎以分揀放送又以姜彝正原情請議處敎以以草記照律功議區別減等又以沈耉賢原情請刑推敎以付過放送又以南景羲原情請刑推敎以付過放送又以南䳽聞原情請議處敎以原疏呼望非不知由於生疏由於不審豈足深責於此囚而所尊者紀綱也所惜者事面也彼兩弁雖不知格例有此冒錄政院之循例呼望自有政院以後所未聞之事也問備之請竊以爲輕矣罷職放送又以柳焵李鎭復等原情請議處敎以以草記照律功議區別減等又以金光國原情請刑推敎以令兵判嚴棍二十度汰去事分付放送又以兪漢寧原情請議處敎以以草記照律功議區別減等又以方在岳原情請刑推敎以以草記照律功議區別減等又以李明奎原情請刑推敎以已處分分揀放送又以李亨復李忠佐等原情請議處敎以付過放送又以李栢然從重論杖一百收贖公罪啓敎以依允功減一等又啓言方在岳等草記照律事命下矣方在岳杖八十收贖奪告身三等李寅燮功減一等杖七十收贖奪告身二等權儐功議各減一等杖八十收贖奪告身三等宋啓來功減一等杖九十收贖奪告身四等姜彝正韓大裕兪漢寧竝功減一等各杖九十收贖奪告身四等柳焵功議各減一等杖八十收贖奪告身三等李鎭復議減一等杖九十收贖奪告身四等李昌漢功議各減一等杖八十收贖奪告身三等放送允之又以朴基豊囚單啓敎以依同罪他囚例以草記考律勘放又啓言朴基豊杖一百收贖告身盡行追奪放送敎以如有功議各減一等
정조 13년 · 강
遣承旨馳詣元陵奉審摘奸局內諸陵一體奉審
정조 13년 · 강
兵曹進武科殿試規矩
정조 13년 · 목
原榜人鐵箭三矢百步騎蒭一次一中貫革五矢百三十步一巡二中騎槍一次一中柳葉箭五矢百二十步一巡一中鳥銃三柄一巡一中鞭蒭一次二中講書除吳子粗以上取一技直赴殿試人鐵箭三矢九十步騎蒭一次一中貫革五矢百三十步一巡一中騎槍一次一中柳葉箭五矢百二十步一巡一中鳥銃三柄一巡一中鞭蒭一次一中講書除吳子粗以上取一技直赴會試人鐵箭三矢百十步騎蒭一次二中柳葉箭五矢百二十步一巡二中講書除吳子粗以上取二技
정조 13년 · 강
北關御史鄭大容以二月中巡分賑飢口穀數馳啓
정조 13년 · 목
該御史狀啓癘氣脇痛痘疹諸症明川以北一向熾盛南關穀解泊於吉明鏡興源五邑者各穀合六千五百六十三石見今西南風連吹北人之言此風最利南運利涉之喜指日可俟吉州牧二月中巡飢民二千五百八十口折米六十四石六斗零○設粥折米一石十二斗零○救急折米十二石一斗零鹽二斗七升零醬三升零明川府飢民一千四百六十九口折米三十四石六斗零○設粥折米一石五升零○救急折米二石七斗鹽一石七升零醬六斗四升零藿四同六注之零鏡城府飢民二千九百九十五口折米七十五石四斗零○設粥折米二石五升零○救急折米十六石三斗鹽七斗一升零醬三斗六升零藿三十六注之零富寧府飢民四百四口折米九石七斗零○設粥折米四斗八升零○救急折米八石十四斗零鹽四斗四升零醬九斗四升零茂山府飢民六百三十口折米十五石一斗零○設粥折米七斗零○救急折米四石十一斗零鹽八升零會寧府飢民一千五百二口折米三十六石十三斗零○救急折米九石十斗零鹽一石零醬二石十斗零藿五同三十七注之鍾城府飢民七百二十三口折米十九石二斗零○設粥折米六斗零○救急折米八石八斗零鹽一斗八升零醬三斗零藿四十二注之零穩城府飢民九百七十一口折米二十四石十二斗零○設粥折米五斗九升零○救急折米十二石九斗零鹽二升零醬一石四斗零藿三同四十五注之零慶源府飢民五百七十口折米十四石二斗零○救急折米九石十三斗零慶興府飢民九百三口折米二十三石七斗○設粥折米七斗零○救急折米八石十二斗零鹽一斗零城律鎭飢民四百二十二口折米十石十斗○設粥折米二斗八升零○救急折米二石十二斗零鹽一斗六升零醬一斗三升零藿十三注之零已上飢民一萬三千一百六十九口分給折米三百二十七石十四斗零設粥折米七石三斗零救急折米九十七石八斗零鹽三石五斗八升零醬五石九斗零藿十五同三十一注之零
정조 13년 · 강
召見時原任大臣閣臣于誠正閣判府事徐命善李福源金熤左議政李性源提學金鍾秀原任直提學鄭民始檢校直提學徐有防原任直提學李秉模直提學金憙檢校直閣徐鼎修原任直閣鄭東浚待敎金祖淳
정조 13년 · 목
爲承候來待故也○左議政李性源啓言月前武試官等聯名疏誠一無前之妄擧兩武臣方在拿處中自當勘處而兩文臣事亦甚慨然矣曾聞以名官之爲蔭宰疏下至有人言況武將疏下乎貽羞損體莫此爲甚臣謂參試官洪文泳林道浩亟施譴罷之典宜矣從之
정조 13년 · 강
以李性源爲藥院都提擧
정조 13년 · 목
敎曰金判府事兼帶藥院之任今姑許副又敎曰左相爲藥院都提擧
정조 13년 · 강
遞都承旨金頤柱以金憙代之前望也
정조 13년 · 목
敎曰皇壇祭享雖未親行明日望位禮則依昨年例爲之齋宿處所以摛文院爲之今日申後當出宮以此分付又敎曰今日齋宿時侍衛別雲劍外只以入直擧行○時至具翼善冠黑圓領袍乘輿出協陽門詣本院召見曾經北伯人李性源鄭民始鄭昌順李▣以西北別付料事詢問也
정조 13년 · 목
具翼善冠袞龍袍乘輿出摛文院由明禮門至朝宗門外降輿詣冽泉門外版位行禮訖出朝宗門乘輿少駐敎曰今番禮房與禮曹擧行萬萬駭然當初儀註之非親享而出還宮服色誤以絳紗袍磨鍊及其提敎之後幷與行禮服色而用袞袍出宮臨時始知如是磨鍊不得如儀行禮所重之關係果何如豈可以尋常薄勘懲勵當該禮曹判書亟施削職之典名以承宣則豈不知該曹連有做錯而默無一言反有誤傳之失當該承旨亦施不敍之典由集成門還內敎曰昨旣換房則雖緣生疏見儀註不卽提稟當該承旨遞差
정조 13년 · 강
特敍卿宰侍從堂上堂下罷削人
정조 13년 · 목
寒食祭官塡差生書及文武殿試試官排望苟艱云故也
정조 13년 · 강
館學儒生生員權禔等二百七人聯疏賜批
정조 13년 · 목
疏略曰伏見成德雨疏本乃尹宣擧復額之請也稱以先正文敬又曰或輟或復何足損益其情狀之叵測辭意之無嚴比前尹光紹疏又加一層矣蓋先正之稱自伊尹始而後世之學問道德爲一代標準國家待之以元老儒林仰之如山斗然後方可稱此號而至於宣擧不過江都之失節人他無足論則焉敢以先正稱之耶且人臣名載罪籍固當惶悚服罪之不暇罪名旣解則亦當感祝榮幸之不暇而渠以或輟或復何足損益爲言則其輟其復皆係於自上處分彼宣擧者獨何人君上罪之而無損焉君上宥之而無益焉抑或超然獨立於倫常之外而無與於君上之處分者耶德雨如知其無益則復額之請又何爲而發耶大抵無君之心自是渠家相傳之衣鉢無怪乎其言之如是也噫嘻康王實在軍前句踐詐矣等語卽宜擧誣聖之凶言也自況以成湯伐桀比干諫紂之義者卽拯背師之禍心也惟我肅宗大王丙申處分時下敎有曰昔年下敎是在擬書墓文未見之前今日處分正在擬書墓文旣見之後予心一悟是非自明雖謂之有辭後世可也又以深究義理是非大定爲子孫須遵此意爲敎又於景宗大王聽政辭免再疏批答曰近日事事理正而是非明可以有辭於百世況事關斯文顧不重歟故特言之予意汝遵堅持勿撓命去宣擧拯先正之稱追奪官爵又敎曰不可只禁先正僭號還寢贈諡建院之命而止自今勿復稱之以儒賢明示扶正斥邪之意猗歟大聖人所作爲可以建天地而不悖質前聖而靡疑矣及乎辛壬凶徒柄國一反肅廟處分尙忍言哉英宗大王以明理之學燭知宣拯誣聖背師之罪不以儒賢待之則前聖後聖其揆一也今我殿下誕繼英廟之志克述肅廟之事嗣服之初追感涒灘之重回乃於是歲追奪宣擧父子之爵適當邦慶大霈之時姑貸死後一律而未嘗有復諡之事又未嘗有復享復額之事此是我聖上酌量稱停之至意也唯彼德雨之稱以先正文敬者已極放恣無忌至若八字句語尤萬萬絕悖前有光紹之疏今有德雨之疏首尾相應一串貫來則世道之憂不止一德雨而已目今人心世道日益壞了而殿下每以靜鎭爲務合容太過故邪正由是而不明士趨由是而不一伏願克恢乾斷還收宣拯復官之命亟治德雨無嚴之罪批以此非如是之事特以待多士之意不得已賜批矣仍敎曰此後似此無甚大緊關而互相紛紜之章無論言責之地章甫之流無敢來呈亦勿呼望事嚴飭○敎曰日昨欲爲下敎而時値坐齋事屬汗漫姑且泯默矣無論館學與方外疏若於齋日封章到闕下入送大槪則自下往復使之過齋來呈自是不易之規也非三司言事之疏而捧留啓板自有銀臺以來所未有之事且況旣留院中又不書出於朝紙尤沒着落以此以彼承宣事難免溺職該房承旨罷職其時在院承旨一倂從重推考雖以館儒言之身居首善之地固宜謹守成憲而已初何必齋日來呈又何不姑退以俟自歸於承旨館儒兩失之科乎矯非之擧不容但已館中事齋任主張當該太學掌色停擧此後一遵館規院例無敢違越事載之該房故事太學成憲
정조 13년 · 강
以兪恒柱金光默爲承旨前望也
정조 13년 · 강
命平安淸南咸鏡關南別設付料
정조 13년 · 목
敎曰西北別付料之當初設置蓋出於懷綏遠人奬勸才藝之聖意限以江邊關北者以其地之尤踔遠也然西北兩道俱是邊服隔絕京輦則懷綏其人奬勸其才宜無南北之分北付料之限以龍興以北西付料之限以中山各邑者亦可見南之不可偏廢也間因北關人之紛挐雖以鎭定之意革罷南關而仰覩先朝處分傳敎深有眷眷於南關武士者則以予繼述之意宜有仰體之道況聞南關之人一自付料革罷之後拔身無階蓄才無用自暴自棄擧有虛老之嘆至於西之淸南亦稱弓馬之鄕而末由薦拔同歸枯黃北是興王之地西乃尙武之處國家之視西北爲何如而常時旣不能奬拔緩急亦何以得力乎且以西北文臣之積年沈屈連命疏通文臣如此則武士亦豈可不念特引龍興以北中山各邑之舊規淸南關南別設付料以爲收拾激勸之方政合一視之道予志先定僉議亦同但設置有先後之別邊遠有內外之異不必一遵江邊關北之例其抄上付料之數比原付料各取其半合爲一廳久勤邊將亦令間都政差遣以此定式應行條件先令兵判及曾經道伯依原節目例成出節目就議大臣後以啓至若本道抄上該曹付料之際或有猥雜圖囑之弊是豈朝家特設之本意乎凡於抄擇之時或以身手才諝或以膂力技藝守令先爲選揀兵使次又試閱仍令道臣各別考察上送該曹自該曹試才付料親臨試射時試記名下懸錄薦主姓名如是而有循私不公之事竝當重勘以此嚴立科條人才之多寡雖隨地之大小而若不逐邑定額則僻邑小縣似不無獨漏之慮亦令兵判往復兩道道帥臣以邑大小量定額數幷載之節目今予此擧豈但爲一時慰悅之意而已哉因此而人才可以收用武技可以興起付料與久勤之外旣有親臨別試射之規無論南北果有人才之拔萃者武技之超等者當不惜不抱別般奬用令道臣先以此意曉諭道內俾有感激自勵之效
정조 13년 · 강
式年文科覆試一二所進榜目
정조 13년 · 목
一所幼學盧䥬蔡趾永文鳳岐金圭夏韓錫仁金致礪朴龍培牟達謙李東宇趙昌濂金乃默具文行金永弼金尙礪金宗赫李宗直二所幼學金成珍李泰煕申義淳尹行逵李暎鄭弼祚趙夢璟金元默安敬默鄭馦宋濟康金弼龍金鳳擧李志容韓啓翼姜時換
정조 13년 · 강
有政吏曹判書李▣參議李勉兢進
정조 13년 · 목
以鄭福煥爲副校理吳載純爲禮曹判書沈喜永爲榮川郡守李殷模爲殷栗縣監洪履簡爲徽陵參奉○京畿監司趙鼎鎭以交河郡士庶年八十以上三經幸行應資人七十以上食物題給人職姓名馳啓命今日政下批嘉義李時東年八十二今加資憲嘉善尹瑾年八十三林命貴年九十五韓順碩年八十八今加嘉義折衝李占先年八十六李靈年八十一朴尙新李德壽金時彬朱咸載年各八十李德弼年八十一林次戹年八十二劉漢瑞年八十三今加嘉善生員愼後彭年八十二出身朴命貴年八十幼學禹鼎和年八十一良人林者斤金年八十三李三徽年八十六盧時柱姜旕福鄭泰成金德成李仁錫年各八十保人車介男年八十一今加通政
정조 13년 · 강
命故判書鄭枋自本道別給賻需
정조 13년 · 목
全羅監司徐龍輔以前判書鄭枋卒逝馳啓敎曰自在宮筵知其人今作古人殊庸嗟惜令本道別給賻需事回諭致祭不必下送禮官以致久滯仍令本道葬前設行祭文下送以守令察訪中參上人差定事亦爲回諭
정조 13년 · 강
命當該注書沈象奎上注書趙台榮先汰後拿
정조 13년 · 목
攝儀也○敎曰昨於望位禮之班見儒武參班夥然而享夜則猶未料其一如晝班今聞武士則其數若是零星可知其參晝不參夜如渠無識之類雖不足深責駭然則甚矣其中武臣二品以上不參人幷拿問處之至於儒生陪享如是夥然此等處宜有弦韋之擧昨夜參班儒生當召試施賞使之午後待令又敎曰今日儒生應製時文任則內閣提學聞以閣事仕進云待捧券科次對讀則以入直閣臣玉堂爲之
정조 13년 · 강
設式年文科會試試官金尙集金載瓉閔鍾顯曺允大金履正洪義浩李羲觀監試官鄭晚錫韓啇新
정조 13년 · 강
命注書李東冕削職承旨趙▣德先遞差後禁推
정조 13년 · 목
政院啓言今此統制使申應周密符單子以第二十符受默而拆見完符封則二十符兼總戎使金鍾秀已爲受去矣密符單子改修正以入而莫重密符單子有此大叚做錯當該注書所當重勘何以爲之乎敎以近來院規無事不掃地而此一款尤可謂愈往愈奇當該注書爲先削職承旨雖非所關循例捧入亦極駭然先遞差後禁推
정조 13년 · 강
召見參班儒生于誠正閣仍命應製
정조 13년 · 목
以萬東廟爲賦題以大報壇爲十韻排律題使之從願應製收券訖仍命科次敎曰參班儒生應製排律三下進士金重淳中庸一件賜給賦三下幼學李海魯大學一件賜給排律草三下幼學金順行金愚淳李重喆金孝根賦草三下進士金樂行金履恭幼學黃載俊司果李復鉉幼學李厚豊各賜紙二卷筆三枝墨二笏○敎曰記昔冑筵見其兄多有顧問之益年前欲召用問之已作古人心常嗟惜今見其弟不問已識爲乃兄之第而應製之作亦頗典實進士金樂行令該曹收用以示朝家記舊之意
정조 13년 · 강
以申耆李敬一爲承旨前望也
정조 13년 · 강
有政吏曹判書李▣參判具庠兵曹判書鄭好仁進
정조 13년 · 목
以李身晦爲執義權裕爲司諫鄭來百爲持平李遇濟爲修撰李東稷爲副修撰尹得逵爲慶尙右兵使邊慶遇爲忠淸兵使柳文植爲忠淸水使
정조 13년 · 강
命集賢門哨官金就大等復職調用
정조 13년 · 목
敎曰集賢門番密通差備將官所宜審擇而如是之際自多偏苦其中最積仕者卽哨官金就大待窠復職調用申義顯亦然一體從近調用事分付該曹
정조 13년 · 강
特遞判義禁鄭一祥
정조 13년 · 목
敎曰滯囚不但可悶近日開坐必待飭敎然後擧行事體所在極爲未安況今日又有飭敎無端不爲早知礙眼處義之如許則何必屢尋名入之前單而點下乎然又一味强其所不欲反非當初不棄簪履之意判義禁鄭一祥特爲許遞春寒尙峭無端滯囚之時囚獨不冤乎今已侵夜令次堂待明朝卽爲捧供仍令待判下議處照律
정조 13년 · 강
命內閣定參下檢書官遷轉之式
정조 13년 · 목
敎曰參下檢書官遷轉尙無朔數自本閣參考磨鍊定式以聞○內閣啓言檢書官乃是新設之職遷轉遲速別無旁照之例惟吏文學官之四十五朔遷轉差可旁照而檢書官之地近役劇不啻十倍於學官則三十朔遷轉允合酬勞之典但正職外三十朔出六銓格似無是例然職旣新設則格例不必深拘請以三十朔遷轉定式施行敎以備郞雖非正職十五朔出六此亦旁照之一端依草記以三十朔定式
정조 13년 · 목
秋曹以諸道殺獄査啓回啓以爲白川郡殺獄罪人車北實獄事今此黃悅金與車北實十四日鬪閧之後往參洞會又往返十里許崔家又往場巿行到三十里病發徑歸二十六日致死若重被毆踼則鎭日往來於屢十里之地拖至十三日致命者實是疑怪之事初覆檢實因以被踼懸錄而扁脾本非足勢容易得到處揆以事理終不近似詞證之朴松卽是悅金之親屬而其所爲說隨時變幻專無據實之意道啓之以其情跡與詞證實因三條設疑儘有意見請令道臣親執査究論理啓聞後稟處敎曰三條疑端道啓儘有意見況屍帳痕損不襯於實因斷定此非疑獄而何至於被打之於致死已過旬餘自力往來於百餘里地此又疑中之疑也罪疑惟輕政爲此獄準備語白川郡殺獄罪人車北實令道伯減死酌決事分付又啓言成川府殺獄罪人張福獄事楊辰甲之採金與否雖未可知而推諉免罪莫掩於同伴之立證對質語屈已見於參看之公言獄理到此張福更有何發明之道乎如法償命更無可論而屍親金女之招辰甲頭破臂折云而初覆檢驗元無頭破臂折之痕則何不取質於屍親南宗大韓京良面質之招鐵鞭屬之林景春木椎屬之張福而屍親混稱張福之所爲何不査問於屍親揆以獄體未免疏漏更令道臣親執盤覈一一釐正李召史誣罔之罪依道臣所請勘處林景春南宗大韓景良宜有嚴勘之請而道啓無所擧論請道臣推考各人等嚴刑照勘之意分付從之敎曰殺死之獄將以償死者之命則若狀若招之字句錯誤猶乖審克之義此獄則自屍帳以至檢案違舛處不一其端前後檢官拘於新定式姑不勘罪決不可置而不論令道伯査問其委折仍又逐一釐正原案論理狀聞後稟處又啓言永柔縣殺獄罪人康明孫足踼金福同致死事此獄已於乙巳因判下行査仍爲同推而伊時處分昭如日星到今年久之後更有何原恕之道乎罪人康得孫依前同推期於輸款崔女冒濫天聽之罪令本道參酌勘處今此査案中福同之名誤以得孫換書係是不察請道臣推考從之敎曰此獄之自初起疑不待崔女之籲冤獄體莫緊於參證證者之多晦沒捉足爲正犯藉口之資最初判付中少難敵衆一可服八云者本意在於必欲傅生渠與車長明互作元犯究竟未易不得不更令行査而及其更査無甚分釋又不得不依道啓曹啓以渠屬之首長明屬之從依俙摸索草草勘定自是每見錄啓軸中此案未嘗不屢致疑而疑益滋渠之旣捧手記又越牢狴最爲難赦之端而安女之招隨問隨變畢竟歸一亦未免漫漶緊證之朴永奉終不以渠指證則於是乎渠之生還已占八九分然又姑不快傅惟輕之科出於重三尺之意今於査到之後復將原案反覆考閱宿疑別添新疑然則如之何徒規規於法律之末不念原情定罪之方乎且究起鬧之祟醉也戲也藉令有眞箇手犯之跡足可爲邂逅過失由前由後活固當耳永柔囚康得孫嚴刑準三次決配
정조 13년 · 강
戶曹以幼學宋潾等土地相訟事決處啓
정조 13년 · 목
該曹啓言西部孔德里幼學宋潾與前府使洪配浩土地相訟事揆以訟理文券旣無永賣權賣之可以區別者事又在於小限三十年之外所當直置勿施之科而以宋潾視洪家不無强弱之別請依其願從時價使之還退允之
정조 13년 · 강
平安監司鄭昌聖疏請省掃賜例批
정조 13년 · 목
因趙台榮沈象奎囚單子命付過放送又因趙▣德囚單子命分捒放送
정조 13년 · 강
遣承旨詣昭寧園奉審摘奸
정조 13년 · 목
以韓光會爲判義禁金履素爲知敦寧宋翼孝爲副修撰
정조 13년 · 강
冬至正使李在協副使魚錫定以還渡江馳啓
정조 13년 · 목
使臣狀啓以爲臣等一行正月三十日自北京離發緣由前已馳啓而連爲䟎程二月二十八日到栅門今月初三日車卜齊到故初四日搜檢人馬無弊出栅初五日酉時還渡江出來當日義州府尹安聖彬臣在協處傳宣二月二十二日所下有旨聖念先及於遠役之到栅恩諭更紆於賤息之登第伏地祗受惶懍感激書狀官兪漢謨爲栅外比包率任譯等四人姑留栅外忠州延安驛朴以三馬回到九連城致斃譯官金重鈺到灣後身病猝重許令落後管運餉不虞備銀子一千兩公用例下及遺在數爻區別成册各送于管運餉庫彼地聞見構成別單以備睿覽○別單曰一皇帝八旬稱慶改定明年之後廷臣雖欲更請皇帝政令轉益嚴督少有咈意輒置重何群臣畏威不敢强爭姑待今年八月聖節更請稱賀而如未得請則又於臘月再請明年歲首稱賀皇帝必無聽從之理朝議姑未完定云而明年稱賀之時自皇都宮殿至圓明園一幷修改又自京城至西山其間四十里複道亭臺寺刹亦皆從新重葺之意太學士阿柱和珅等已爲奏請令戶部工部計其容入之數則爲一百十四萬餘兩而此猶遵奉旨意從略磨鍊一生番卽島夷之別名而在於極南海洋與中國絕遠而覊縻於臺灣者也昨年春林爽文之敗亡也逃命於生番生番人誘而擒之納于大軍皇帝嘉其功勞使之來朝而言語不通故令臺灣稍解其音者領赴京師其數爲四十四名別無君長只有頭目四人而面貌皆如少兒又無鬚髯剪斷頭髮纔覆衣領或於額上口下黥作卦樣聞其性嗜生魚秦椒慣於水上如履平地云而其頭目四人賜六品階其餘各賜九品階製給帽靴衣服胸禙使參於正朝班末而保和殿紫光閣正大光明殿則不許參宴只令觀光於山高水長閣三次放燈烟火戲仍使回歸皇城所住處正月十七日起送本土一安南國有篡弑之變再昨年冬該國嗣孫黎維祁將其母脫身浮海來款廣西省告急廣西巡撫孫永淸馳驛奏聞皇帝大知矜憐館穀嗣孫之母子卽命總督孫士毅承制發兵轉輸滇省等處糧餉挾其嗣孫以舟師直擣安南王城逆魁阮惠敗走廣南孫士毅留兵鎭撫其國露布以聞皇帝仍命士毅策立黎維祁爲國王特嘉士毅之功進秩一等封謀勇公漢人之封公前所未有云矣安南之距廣南爲二千餘里而皇帝又使士毅轉往廣南追捕逆魁賊黨盡皆剿滅安南王感皇帝定國襲封之恩率其宗室來朝京師到泊雲南之報來到於臣等離發之前而進京之期未及預定一元朝之賀爲新年大朝會而行禮之時蒙古一人誤犯御路跪拜皇帝乃下旨意曰朕於元朝臨太和殿受賀見東邊第三四班內有越至甬道上行禮者本日據鴻臚寺堂官奏請將排班之引贊官阿爾精阿交部議處竝自請交部而糾議之御史百慶范衷參奏摺內則稱係蒙古台吉等行禮錯誤請飭交理藩院査明議處等語朝賀大典鴻臚寺設有引贊官御史復有糾議之責理應敬謹排定以肅朝班乃行禮各官內竟至有越上甬道者該管官員所司何事而御史百慶等尙復靦顏諉之蒙古台吉等以御其不能査察之咎尤屬非是百慶范衷阿爾精阿俱着革職尙書德保係管理鴻臚寺大臣咎實難辭着革去領頂其餘鴻臚寺堂官都察院堂官均着交部嚴加議處云殿庭廣遠御榻崇深而皇帝明瞩不遺微事則眼力之及耄不衰亦可推知一正月十四日山高水長閣設宴時諸般火戲未畢其技皇帝遽起入內卽命撤班故臣等退歸私次探問其由則禮部尙書德保以寒疾數日休暇是日身故皇帝聞訃罷宴云而大抵德保皇帝素所倚任之寵臣也在禮部十餘年頗諳外國事情前後使行多所庇賴矣常靑以滿人代爲尙書新入生疏過於小心接待象譯輩大不如前一臣等在北京時得見欽天監月食奏本則以爲臣監欽遵御製數理精蘊推步得乾際五十四年己酉正月十五日辛丑望月食二分三十三秒京師盛京浙江福建江蘇山東安徽江西河南湖北廣東湖南山西陜西貴州四川甘肅雲南等十九省月食在地平下俱不見食惟朝鮮月食地平帶食二十九秒其食分時刻例應先期奏聞謹繪啚恭呈御覽伏乞勅部照例頒行京師等十九省俱不見食無庸救護朝鮮見食不及一分亦無庸救護云奉旨知道了
정조 13년 · 목
禁府以禁軍別將李東曄原情啓言所當請推而曾經閫帥勿爲請刑載在大典通編請上裁敎以議處又啓言東曄約束不明節制昧方至有管下禁旅衝過衛外之擧揆以師律萬萬驚駭請以此照律允之又以東曄杖八十收贖奪告身三等私罪啓敎以旣巳汰去以公罪功議區別減等放送又以東曄功議各減一等杖六十公罪收贖啓○刑曹啓言罪人金卜乭徐德重國穀偸出箇箇承款係是不待時處斬罪人請詳覆施行敎以更加出意見論理議處
정조 13년 · 강
行壯勇營別試射于春塘臺
정조 13년 · 목
該營啓言別試射入格將校出身浪世煕騎蒭四中熟馬帖一隻折衝王道源等四人騎蒭三中出身申德就柳葉箭貫一中邊二中出身朴昌植等三人柳葉箭邊三中各半熟馬帖一隻馬步軍上上等七分兼司僕鄭得興熟馬帖一隻六分兼司僕李得臣金聲儀等四名各半熟馬帖一隻五分出身金景恒等二十六名各兒馬帖一隻四分良人安福謙等三十五名禁軍除授上中等朴聖廸等五十八名木綿各二疋上下等劉好喆等二百五十名木綿各一疋將官將校各技馬步軍別技入格從分數木布筒箇弓箭自本營除給馬帖請依例奉承傳施行允之
정조 13년 · 강
許壯勇營將官以下掃墳之行
정조 13년 · 목
敎壯勇營曰都人士女名節上山亦屬觀風敦俗之一端雖在無時如有掃墳之行者將官則一舍地以外呈由出去以內則微稟出去此外將校軍兵則除非經宿之地毋論名節常時言及將領或次知後從便往來事定式施行仍以此意各哨色傳令知委
정조 13년 · 강
遣承旨詣宗廟永禧殿景慕宮儲慶宮
정조 13년 · 강
毓祥宮延祐宮宣禧宮奉審摘奸
정조 13년 · 강
召見下直守令于誠正閣
정조 13년 · 강
召見護軍趙有臣于重煕堂
정조 13년 · 강
命明日武所應試人丹楓亭分所設行
정조 13년 · 목
敎曰明日武所規矩及應試人數夥然丹楓亭分所設行騎蒭及講合設於帳殿命官則右相進去